
In Memoriam: Şapte ani de la trecerea la cele veşnice a Preafericitului Părinte Teoctist Arăpaşu – 
Patriarhul Bisericii Ortodoxe Române (1915 – 2007)… 
 
 
 
Frânturi de gânduri şi sentimente despre momentul marii sale treceri… 
  
 
 
Dacă ar fi totuşi, să mă bucur de ceva anume în aceste zile, vremuri şi momente de reculegere şi 
reflecţie, este faptul că iată, de două milenii încoace, adică de la întemeierea credinţei creştine, suntem 
capabili să ne cinstim şi să ne omagiem eroii istoriei sau martirii credinţei precum şi personalităţile 
marcante, universale şi naţionale, care au amprentat istoria, veacurile şi locurile cu activitatea, cu viaţa şi 
cu învăţăturile ori scrierile lor mult folositoare!... Acum, în aceste vremuri am fost părtaşii trecerii la 
cele veşnice a P.F. Părinte Teoctist – Patriarhul Bisericii Ortodoxe Române - mare cunoscător şi 
mărturisitor al istoriei bimilenare româneşti, totodată apologet al dreptei credinţe creştine, care şi-a 
purtat cu toată demnitatea şi încrederea în Dumnezeu crucea vieţii şi a slujirii Bisericii lui Iisus Hristos, 
vreme de foarte mulţi ani!… De aceea, pentru noi, începând cu anul 2007, ziua de de 30 Iulie, va 
comemora totdeauna, acest eveniment închinat despărţirii doar vremelnice şi numai pământeşti de cel 
de-al cincilea Întâistătător al Bisericii noastre strămoşeşti – naţionale, Părintele duhovnicesc al Ţării 
Româneşti a sfârşitului de veac XX şi începutului celui de-al XXI – lea, ierarhul, slujitorul şi monahul 
Teoctist, originar din Moldova lui Ştefan cel Mare şi Sfânt şi din patria luceafărului Mihai Eminescu!... 
Drept urmare, în iureşul acestor zile, la împlinirea a şapte ani de la moartea şi înmormântarea sa, 
mi-am adus aminte de viaţa, opera şi activitatea covârşitoare şi debordantă a Preafericitului Părinte 
Patriarh Teoctist, a cărui plecare dintre noi, neaşteptată şi mai ales nedorită, o regretăm foarte mult cu 
toţii!... De ce acest lucru, pentru că odată cu plecarea sa dintre noi am senzaţia că se încheie o epocă, o 
generaţie şi o pleiadă formidabilă de slujitori ai altarului străbun; şi îndeosebi fiindcă îi regretăm 
calităţile sale, personalitatea lui remarcabilă şi admirabilă, abilităţile sale foarte competente în disciplina 
teologică şi în spiritualitatea tradiţională şi autentic – mărturisitoare a Părinţilor Bisericii, pe care ni le-a 
cultivat nouă în orice loc şi în orice timp, cu atâta dăruire, dragoste şi abnegaţie!... El este şi va rămâne 
în continuare, în conştiinţa discipolilor, profilul teologului, a cărturarului şi a omului de cultură cu 
deschidere spre universal, spre consistenţă şi acrivie ştiinţifică, transmisă nouă cu foarte multă rigoare, 
acuitate şi exactitate!... Cu vaste şi avizate cunoştinţe în cele mai diverse discipline culturale, istorice şi 
teologice, Părintele Patriarh inspira tuturor foarte multă seriozitate, sinceritate, mult discernământ şi 
foarte multă blândeţe, nobleţe şi cuminţenie spirituală, transpunându-ne întotdeauna, într-o stare de 
confort sufletesc şi de bucurie duhovnicească!... Tocmai din această cauză era foarte apreciat, foarte 
admirat de foarte multă lume, bucurându-se de o popularitate ieşită din comun, drept pentru care mai era 
probabil, şi invidiat!... El, Arhipăstorul cu chipul veşnic luminos, a fost întotdeauna, consecvent 
probităţii sale intelectuale, morale şi sufleteşti!... Pentru acest fapt a fost foarte solicitat, fiind implicat în 
foarte multe acţiuni şi activităţi, în diferite comisii bisericeşti, teologice, culturale şi academice, din 
cadrul diferitelor instituţii şi universităţi româneşti ori străine, şi aceasta pentru că metodele şi normele 
sale de lucru, de evaluare şi cercetare erau cu adevărat ştiinţifice, actuale şi foarte eficiente!... Mai 
remarcăm faptul că a fost mult iubit de toată lumea, de toate vârstele şi categoriile sociale, intelectuale 
ori culturale: tineri, elevi-seminarişti, studenţi-teologi, preoţi, călugări şi credincioşi, ajutându-i pe foarte 
mulţi dintre ei prin recomandările şi sfaturile pe care le-a dat fiecăruia în parte, ori de câte ori a fost 
solicitat!...  

Colaborator apropiat şi sfetnic luminat al multor profesori şi ierarhi – fiindcă cei mai mulţi dintre 
ei îi datorează ascendenţa şi evoluţia, atât spirituală cât şi socială ori profesională; îndrumător a multor 
studenţi şi doctoranzi, păstor duhovnicesc a atâtor generaţii de preoţi şi călugări, membru a foarte multe 
organisme de specialitate din ţară şi de peste hotare, am observat cum, la înmormântarea sa l-au plâns şi 
l-au regretat cu toţii, fiind conştienţi de marea pierdere ce li s-a pricinuit!...  
Cu alte cuvinte, noi creştinii ortodocşi români şi nu numai, am petrecut Vineri – 03 August anul 
2007, în Catedrala Patriarhală din Bucureşti – acolo (de) unde şi-a desfăşurat activitatea pastoral – 
misionară şi culturală, şi unde vor aştepta osemintele sale pământeşti până la obşteasca înviere - alături 
de alţi trei mari înaintaşi, Patriarhi ai României - pe unul dintre cei mai mari cărturari, teologi, ierarhi şi 
ctitori de cuget, spiritualitate şi simţire românească al veacului nostru, cu o largă deschidere şi 
recunoaştere internaţională!… 
  Spicuind doar fragmente şi frânturi din impresiile şi sentimentele de fiască recunoştinţă şi 
preţuire, ce-mi copleşesc mintea şi inima în aceste momente, m-am dus cu gândul la slujba 
înmormântării acestui mare ierarh, teolog şi cărturar al Bisericii noastre Româneşti, promotor şi apărător 
al valorilor culturii şi spiritualităţii noastre, totodată şi a ecumenismului celui adevărat, promovat atât în 
ţară cât şi dincolo de graniţele ei… şi mă uitam cum au participat toţi membrii Sfântului Sinod al 
Bisericii Ortodoxe Române, întâistătătorii şi reprezentanţii celorlalte biserici ortodoxe surori, în frunte 
cu Sanctitatea Sa Bartolomeu I – Patriarhul Ecumenic al Constantinopolului, care a fost în ultimii ani de 
foarte multe ori în România şi care l-a iubit şi preţuit pe Părintele Patriarh Teoctist într-un mod cu totul 
special; conducătorii şi reprezentanţii celorlalte culte şi confesiuni din România precum şi din 
străinătate, în frunte cu delegaţia special sosită de la Vatican; apoi conducătorii politici şi militari ai ţării, 
în frunte cu preşedintele şi cu primul-ministru – care a decretat ziua prohodirii sale drept zi de doliu 
naţional, după cum de altfel a (şi) meritat!... Aşadar, toţi aceştia au venit să-l prohodească, alături de 
marea mulţime de credincioşi veniţi din toată ţara cu trenul ori cu maşinile sau cu autocarele, de 
asemenea foarte mulţi oameni de ştiinţă şi de cultură, studenţi, cunoscuţi ori apropiaţi şi foarte mulţi 
alţii, încât a fost un ocean de oameni, o mulţime imensă, de-a dreptul covârşitoare şi impresionantă... 
Toţi aceştia au dorit să fie martori şi părtaşi la acest eveniment şi moment istoric unic în felul său, 
înălţător şi crucial în viaţa Bisericii noastre!... 
 Drept urmare, în acele zile, am constatat cu bucurie şi cu mult optimism că poporul nostru 
dreptcredincios, dimpreună cu slujitorii sfintelor altare din toată ţara şi din străinătate, în dangătul 
clopotelor şi în rostirea pioasă a sfintelor slujbe de pomenire, au ştiut în urmă cu trei ani, să-şi conducă 
şi să-şi cinstească Păstorul lor spiritual, care le-a purtat grija celor sufleteşti, în toate ţinuturile ţării (şi în 
diaspora românească) – în diferitele ascultări şi trepte ierarhice pe care le-a parcurs în atâţia zeci de ani, 
iar în cea de Patriarh timp de peste douăzeci de ani, în vremuri şi în condiţii nu întotdeauna uşoare, ba 
dimpotrivă, foarte vitrege, care l-au marcat şi pe care le-a evocat şi regretat cu toată sinceritatea şi 
convingerea!... Am mai observat faptul, pe parcursul acelor zile, că acest eveniment a fost foarte 
mediatizat şi a meritat acest lucru cu prisosinţă, căci a trecut la cele veşnice Blândul Păstor Duhovnicesc 
al bisericii noastre străbune şi a poporului nostru românesc, majoritar ortodox!... Am văzut, în tot acel 
răstimp, foarte multă lume, şi clericală şi laică, plângându-l pe părintele lor, simţindu-se de acum încolo 
părăsiţi şi văduviţi, dar convinşi că Arhiereul Teoctist a plecat să se întâlnească cu Domnul şi 
Mântuitorul nostru Iisus Hristos – Arhiereul Cel Veşnic – pe Care l-a slujit cu atâta dragoste şi 
devotament întreaga sa viaţă!... Mai spun încă odată, că am fost foarte impresionat de liniştea şi starea 
de reculegere în care s-a desfăşurat întreaga slujbă şi îndeosebi, momentul procesiunii şi al punerii sale 
în mormântul anume pregătit, unde va fi de acum încolo alături de predecesorii săi: Miron, Nicodim şi 
Iustin – Vrednicii Patriarhi pe Scaunul istoric şi duhovnicesc al Ţării noastre Româneşti!... Am mai 
remarcat că lumea conştientizează adevărul şi realitatea că nu va putea fi elaborată istoria contemporană 

a Bisericii Ortodoxe Române şi a ţării noastre, fără cel de-al cincilea Patriarh al României; din motivul 
că scriitorul, cărturarul, monahul, teologul şi arhiereul Teoctist este o adevărată piatră de hotar pentru 
cultura şi spiritualitatea bisericii şi a poporului nostru!...  
În încheiere vin să întreb, cu multă nădejde şi încredere în Providenţa Divină, ce va urma după 
toate acestea, care va fi mersul şi evoluţia Bisericii în viitor, deoarece iată, ea se confruntă cu o mulţime 
de probleme şi de crize, tot mai acute pe zi ce trece, multe dintre ele generate din interiorul şi în 
interiorul acesteia!... Luciditatea, spiritul său de echipă, respectul faţă de colaboratori, dreapta lui 
socoteală precum şi diplomaţia sa ar fi fost de mare folos în continuare, dar am convingerea că felul său 
de a fi şi mai ales, de a vedea şi de a trata lucrurile va fi moştenit de către mulţi dintre ucenicii şi 
colaboratorii săi, în frunte cu succesorul său, avându-l astfel între noi şi mai cu seamă întru noi, fapt 
pentru care mă rog ca Dumnezeu să-i răsplătească toată osteneala şi dăruirea de care a fost în stare, fiind 
convins că nu va fi repede uitat, deşi de multe ori suferim de această maladie – a amneziei şi a 
nerecunoştinţei, fiindcă aportul său a fost cu adevărat grăitor şi elocvent, marcant şi determinant, din 
care motiv sunt ferm convins că se va face foarte des trimitere şi referire la el, aşa încât, după cum am 
pomenit şi mai sus, Patriarhul Teoctist al Bisericii noastre strămoşeşti - naţionale şi al neamului nostru 
românesc, este ca un far ce luminează şi va lumina foarte mult timp (şi) de acum încolo, deşi probabil 
sunt şi dintr-aceia care ar dori să se stingă ori să fie stins!... 
Prin urmare, nădăjduiesc că vom şti pe mai departe, să ne cinstim înaintaşii aşa cum se cuvine, 
cu toate că în aceste vremuri, preţuim mai mult pe alţii de oriunde şi de aiurea, căci ni se par a fi mai 
exotici, mai spectaculoşi, mai senzaţionali!... Şi totuşi, suntem încredinţaţi de faptul că ce este nobil 
rămâne iar ce este ieftin, apune; căci „noi locului ne ţinem, cum am fost aşa rămânem”!...       
  
 
Dumnezeu să-l ierte şi să-l odihnească! 
Veşnică să-i fie pomenirea! Amin! 
 
 
Cu aleasă  preţuire şi deosebită recunoştinţă,  
Stelian Gomboş  
